CELEX: 32021D1689
Language: lt
Date: 2021-09-17 00:00:00
Title: Komisijos įgyvendinimo sprendimas (ES) 2021/1689 2021 m. rugsėjo 17 d. dėl veiksmo, kurio ėmėsi Bulgarijos sveikatos apsaugos ministerija, kad pagal Europos Parlamento ir Tarybos reglamento (ES) Nr. 528/2012 55 straipsnio 1 dalį būtų leidžiama tiekti rinkai ir naudoti biocidinius produktus „Ecolab P3-Topax 66/Еколаб P3-Tопакс 66“ ir „Ecolab BACFORCE EL 900/Еколаб БАКФОРС EL 900“, pratęsimo (pranešta dokumentu Nr. C(2021) 6693) (Tekstas autentiškas tik bulgarų kalba)

2021 9 21   
               
               
                  LT
               
               
                  Europos Sąjungos oficialusis leidinys
               
               
                  L 333/1
               
            
         KOMISIJOS ĮGYVENDINIMO SPRENDIMAS (ES) 2021/1689
         2021 m. rugsėjo 17 d.
         dėl veiksmo, kurio ėmėsi Bulgarijos sveikatos apsaugos ministerija, kad pagal Europos Parlamento ir Tarybos reglamento (ES) Nr. 528/2012 55 straipsnio 1 dalį būtų leidžiama tiekti rinkai ir naudoti biocidinius produktus „Ecolab P3-Topax 66/Еколаб P3-Tопакс 66“ ir „Ecolab BACFORCE EL 900/Еколаб БАКФОРС EL 900“, pratęsimo
         
            
               (pranešta dokumentu Nr. C(2021) 6693)
            
         
         (Tekstas autentiškas tik bulgarų kalba)
         EUROPOS KOMISIJA,
         atsižvelgdami į Sutartį dėl Europos Sąjungos veikimo,
         atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 55 straipsnio 1 dalies trečią pastraipą,
         kadangi:
         
                     (1)
                  
                  
                     2020 m. gruodžio 16 d. Bulgarijos sveikatos apsaugos ministerija (toliau – kompetentinga institucija) pagal Reglamento (ES) Nr. 528/2012 55 straipsnio 1 dalies pirmą pastraipą priėmė sprendimą leisti iki 2021 m. birželio 14 d. tiekti rinkai ir naudoti kaip paviršių dezinfekcines priemones biocidinius produktus „Ecolab P3-Topax 66/Еколаб P3-Tопакс 66“ ir „Ecolab BACFORCE EL 900/Еколаб БАКФОРС EL 900“ (toliau – veiksmas). Pagal to reglamento 55 straipsnio 1 dalies antrą pastraipą kompetentinga institucija informavo Komisiją ir kitų valstybių narių kompetentingas institucijas apie veiksmą ir jį pagrindė;
                  
               
                     (2)
                  
                  
                     remiantis kompetentingos institucijos pateikta informacija, veiksmas buvo būtinas siekiant apsaugoti visuomenės sveikatą. 2020 m. kovo 11 d. Pasaulio sveikatos organizacija paskelbė koronaviruso ligos (COVID-19) pandemiją. Kompetentinga institucija rekomendavo kaip COVID-19 plitimo prevencijos priemonę naudoti paviršiaus dezinfekavimo produktus, kurių virucidinis poveikis įrodytas, viešosioms vietoms ir darbo vietoms dezinfekuoti;
                  
               
                     (3)
                  
                  
                     „Ecolab P3-Topax 66/Еколаб P3-Tопакс 66“ ir „Ecolab BACFORCE EL 900/Еколаб БАКФОРС EL 900“ sudėtyje kaip veikliosios medžiagos yra iš natrio hipochlorito išsiskyrusio aktyviojo chloro. Iš natrio hipochlorito išsiskyręs aktyvusis chloras patvirtintas naudoti paviršiaus dezinfekciniuose 2-o tipo biocidiniuose produktuose (dezinfekcijos priemonėse ir algiciduose, kurie nėra skirti tiesiogiai naudoti ant žmogaus ar gyvūnų) ir 4-o tipo produktuose (maisto produktų ir pašarų dezinfekantuose), kaip nustatyta Reglamento (ES) Nr. 528/2012 V priede;
                  
               
                     (4)
                  
                  
                     pagal Europos standartą EN 14476 „Ecolab P3-Topax 66/Еколаб P3-Tопакс 66“ ir „Ecolab BACFORCE EL 900/Еколаб БАКФОРС EL 900“ turi įrodytą virucidinį poveikį virusams su apvalkalu;
                  
               
                     (5)
                  
                  
                     nuo COVID-19 pandemijos protrūkio pradžios Bulgarijoje labai išaugo dezinfekavimo priemonių paklausa, todėl tokių priemonių trūkumas Bulgarijos rinkoje tapo beprecedentis. COVID-19 liga kelia didelę grėsmę Bulgarijos visuomenės sveikatai, tad siekiant kontroliuoti jos plitimą būtina turėti pakankamai dezinfekavimo priemonių;
                  
               
                     (6)
                  
                  
                     2021 m. gegužės 11 d. Komisija gavo motyvuotą kompetentingos institucijos prašymą, pateiktą remiantis Reglamento (ES) Nr. 528/2012 55 straipsnio 1 dalies trečia pastraipa, leisti pratęsti šį veiksmą. Prašymas buvo pateiktas susirūpinus, kad COVID-19 gali kelti grėsmę visuomenės sveikatai ir po 2021 m. birželio 14 d., tad, atsižvelgiant į tai, būtina leisti tiekti rinkai papildomas dezinfekavimo priemones siekiant apriboti COVID-19 keliamą grėsmę;
                  
               
                     (7)
                  
                  
                     kompetentingos institucijos teigimu, COVID-19 ir toliau kelia pavojų visuomenės sveikatai ir šio pavojaus Bulgarijoje dar negalima tinkamai pašalinti, nepaisant priemonių, kuriomis reikalaujama dėvėti veido kaukes, laikytis fizinio atstumo ir skiepytis nuo COVID-19, kai vakcinų tiekimas yra ribotas;
                  
               
                     (8)
                  
                  
                     be to, kompetentingos institucijos teigimu, leidus rinkai pateikti papildomų dezinfekavimo produktų, taip pat būtų galima išlaikyti diversifikuotą dezinfekavimo produktų rinką, kad būtų kuo labiau sumažinta rizika, kylanti dėl galimo tokių produktų trūkumo;
                  
               
                     (9)
                  
                  
                     kadangi COVID-19 toliau kelia pavojų visuomenės sveikatai, o Bulgarijoje šio pavojaus neįmanoma tinkamai suvaldyti, jei nėra papildomų tiekti rinkai leidžiamų dezinfekavimo priemonių, tikslinga leisti kompetentingai institucijai pratęsti šį veiksmą;
                  
               
                     (10)
                  
                  
                     atsižvelgiant į tai, kad veiksmo galiojimas baigėsi 2021 m. birželio 14 d., šis sprendimas turėtų būti taikomas atgaline data;
                  
               
                     (11)
                  
                  
                     šiame sprendime nustatytos priemonės atitinka Biocidinių produktų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Bulgarijos sveikatos ministerija gali pratęsti biocidinių produktų „Ecolab P3-Topax 66/Еколаб P3-Tопакс 66“ ir „Ecolab BACFORCE EL 900/Еколаб БАКФОРС EL 900“ tiekimo rinkai ir naudojimo leidimo galiojimą iki 2022 m. gruodžio 17 d.
         
         
            2 straipsnis
            Šis sprendimas skirtas Bulgarijos sveikatos apsaugos ministerijai.
            Jis taikomas nuo 2021 m. birželio 15 d.
         
         
            Priimta Briuselyje 2021 m. rugsėjo 17 d.
            
               
                  Komisijos vardu
               
               Stella KYRIAKIDES
               
                  Komisijos narė
               
            
         
         
            (1)  OL L 167, 2012 6 27, p. 1.